PE-man vas oor mandrax-tablette van R1,4 miljoenMandrax-tablette(argieffoto) ŉ 33-jarige man van Port Elizabeth sal na verwagting Maandag in die Motherwell-landdroshof verskyn nadat hy in hegtenis geneem is in verband met handeldryf in mandrax-tablette. “Die Valke in die Oos-Kaap hou die man al ŉ geruime tyd op hul radar en toe sy wit [Toyota] Conquest Donderdagoggend by Truckers Inn opgemerk is, het die beamptes toegeslaan,” het lt. Robert Netshiunda, woordvoerder van die Valke, gesê. “Die beamptes het die man se motor deursoek en op 28 000 mandrax-tablette afgekom wat in twee bokse versteek is, binne ŉ swart sportsak.” Die waarde van die mandrax-tablette beloop nagenoeg R1,4 miljoen. “Die polisie het ook beslag gelê op die man se selfoon en ŉ voertuig is ook gekonfiskeer.” Die Valke in die Oos-Kaap het die afgelope paar maande beslag gelê op meer as 70 000 mandrax-tablette en pogings om ŉ sindikaat oop te vlek wat mandrax-tablette na Port Elizabeth vervoer, duur voort.